Vi sender det gigantiske fyrværkerishow LIVE klokken 23.15 på TV2 Nord Salto, Facebook og lige her på tv2nord.dk. 3500 stykker fyrværkeri med en samlet 'eksplosivmasse' på omkring 2900 kilo, der bliver fyret af på 17 minutter. Sådan lyder opskriften på det, der klokken 23.15 lørdag aften, bliver det største festfyrværkeri i danmarkshistorien. Det er store tal, men det der virkelig skal få folk til at tabe underkæben, er det samlede show. Det sirligt koreograferede samspil mellem fyrværkeri affyret fra Limfjordsbroen og det musiske bagtæppe som afspilles i både Aalborg, Nørresundby og på FM-båndet til dem, der ikke kan være tæt nok på de opstillede højtaleranlæg. Der er med andre ord lagt i kakkelovnen til et show, der er i en liga helt for sig selv - og det vidner den store forberedelse, der er gået forud for aftenens klimaks, også om. - Det er en kæmpe opgave - og det er næsten et år siden den startede med at finde varene, finde musikken og de flere hundrede andre ting, der skal koordineres og komme på plads før vi kommer hertil. Så i dag er sådan set eksamen på det sidste års arbejde, fortæller Gunnar B. Knudsen, der er fyrværker og står bag det rekordstore fyrværkeri, der venter lørdag aften. Man skal være nervøs Og selvom der er gået så mange måneders arbejde forud for den store aften, er fyrværkeren stadig nervøs for om alt kommer til at gå efter planen. - Det skal man være. Men har man lavet sine lektier hjemmefra, er nervøsiteten til at håndtere. Opsætningen af det gigantiske fyrværkeri begyndte klokken 12. Her blev Limfjordsbroen delvist afspærret og 21 mand rykkede ind for at få festfyrværkeriet på plads. Helt på plads er det først lørdag aften omkring klokken 22.30 - altså blot 45 minutter før de første toner og brag lyder ud over Aalborg. - Det bliver en fest i farver og fornøjeligheder med god musik til. Så skynd jer at komme ud af sofaen og se det, lyder opfordringen fra manden bag det farverige show. Påvirker trafikken til lands og vands Klokken 18.00 afspærres Limfjordsbroen helt så Gunnar B. Knudsen og hans folk kan få alt gjort færdigt. Her bliver også Limfjorden omkring broen afspærret for sejlads af sikkerhedsmæssige årsager. Senere på aftenen, klokken 22.45, lukkes Kulturbroen for gående trafik. Efter det store show er slut omkring 23.30 åbnes der løbende op igen, men Limfjordsbroen er først helt åben for kørende trafik klokken 02.00. Det store trafikoverblik kan du få i denne artikel:

Opsummering:
Det har taget næsten et år at forberede det, der skal blive det største festfyrværkeri i danmarkshistorien. Og alt er først helt klar 45 minutter før det skal fyres af.